Πόρισμα: Nωθρότητα και αμέλεια για το χαλλούμι

Στα χέρια της Νομικής Υπηρεσίας προς μελέτη το πόρισμα του υπουργείου Εμπορίου που προέκυψε από την πειθαρχική έρευνα, που διετάχθη για να διαπιστωθεί τι πήγε λάθος και χάσαμε το εμπορικό σήμα του χαλλουμιού στην Αγγλία. Εντός των επόμενων ημερών θα υπάρξει κατάληξη για το κατά πόσον έχουν διαπραχθεί πειθαρχικά αδικήματα και από ποιους.

Πληροφορίες του «Φ» αναφέρουν ότι στο πόρισμα του ερευνώντα λειτουργού εντοπίζεται κάποια ευθύνη σε δύο λειτουργούς του υπουργείου, που περιορίζεται στην απόδοση νωθρότητας και αμέλειας, λόγω μεγάλου φόρτου εργασίας που υπήρχε στο αρμόδιο τμήμα για το συγκεκριμένο θέμα. Το αδίκημα της νωθρότητας με βάση τη νομοθεσία περί της Δημόσιας Υπηρεσίας δικάζεται συνοπτικά, αφού θεωρείται ως το πλέον ανώδυνο.

Ωστόσο, η κατάληξη αυτή του ερευνώντα λειτουργού θα μελετηθεί στη βάση του συνόλου των μαρτυριών, του τρόπου διενέργειας της έρευνας και το κόστος που υπέστη η Δημοκρατία. Στην περίπτωση που προκύψει από τη μελέτη του πορίσματος ότι η ευθύνη είναι μεγαλύτερη ή ότι η έρευνα δεν έχει καλύψει όλο το φάσμα της υπόθεσης, τότε θα ζητηθεί από τον αρμόδιο υπουργό, Γιώργο Λακκοτρύπη, όπως αυτή επεκταθεί.

Ο υπουργός Εμπορίου είχε διατάξει την έρευνα ευθύς μετά που εγνώσθη ότι η Κύπρος έχασε το εμπορικό σήμα του χαλλουμιού στη Βρετανία από εταιρεία που δραστηριοποιείται στη χώρα αυτή. Σημειώνεται ότι το αρμόδιο τμήμα του υπ. Εμπορίου όφειλε να ενημερώσει τη Νομική Υπηρεσία και να την εφοδιάσει με τα απαραίτητα έγγραφα, ώστε να υπερασπιστεί της υπόθεσής της στη Βρετανία, κάτι που δεν έγινε.

Παράλληλα μελετάται το ενδεχόμενο καταχώρησης εντός των επόμενων ημερών έφεσης κατά της απόφασης για την κατακύρωση του χαλλουμιού στη Βρετανία με σκοπό την ανατροπή της.

Το υπουργείο Εμπορίου με ανακοίνωσή του είχε αναγνωρίσει ότι υπήρξε κωλυσιεργία από πλευράς αρμόδιων υπηρεσιών και για τον λόγο αυτό διεξήχθη πειθαρχική έρευνα. Όπως ανέφερε το υπουργείο, σήμερα το αρμόδιο γραφείο χειρίζεται παράλληλα 79 εν εξελίξει διαδικασίες που αφορούν στην προστασία των Εμπορικών Σημάτων για το χαλλούμι, εντός και εκτός Κύπρου, έχοντας προηγουμένως χειριστεί άλλες 64 υποθέσεις.